টেকনাফের হ্নীলায়  স্বেচ্ছাসেবকলীগ নেতা নামধারী চিহ্নিত সন্ত্রাসীর ছুরিকাঘাতে রিক্সাচালক গুরুতর আহত হয়ে মৃত্যুর সাথে পাঞ্জা লড়ছে।  জানা যায়, গত ৩ জুলাই রাত সাড়ে ১০ টার দিকে টেকনাফ উপজেলার হ্নীলা ইউনিয়নের নাটমুরা পাড়া এলাকার মৃত রহিম উদ্দিনের পুত্র ও হ্নীলা ইউনিয়ন স্বেচ্ছাসেবক লীগের সেক্রেটারী নামধারী এলাকার চিহ্নিত সন্ত্রাসী, চোরাকারবারী ও হত্যাসহ একাধিক মামলার পলাতক আসামী জামাল উদ্দীন (২৮) স্থানীয় অছিউর রহমানের পুত্র রিক্সাচালক আবু তাহের (২৪) কে কথা কাটাকাটির জের ধরে প্রকাশ্যে উপর্যপুরি ছুরিকাঘাত করে পালিয়ে যায়। পরে  স্থানীয় লোকজন তাকে উদ্ধার করে টেকনাফ হাসপাতালে নিয়ে গেলে কর্তব্যরত ডাক্তার আহতের অবস্থা আশংকাজনক দেখে চমেক হাসপাতালে প্রেরণ করে। ঘটনার বিবরণে জানা যায়, ঐদিন এলাকার চিহ্নিত ত্রাস জামাল উদ্দিন তার বোনের জামাইর পাসপোর্ট ফরমে চেয়ারম্যানের স্বাক্ষর নেওয়ার জন্য হ্নীলা ইউনিয়ন পরিষদে যায়। চেয়ারম্যান পাসপোর্ট ফরমের আবেদনকারীকে খোঁজ করে এবং উপস্থিত না পেয়ে স্বাক্ষর দিতে অপারগতা জানায়। এতে উক্ত সন্ত্রাসী ক্ষুদ্ধ হয়ে তার গ্রামে কোন চেয়ারম্যান সমর্থক থাকতে দেবে না পরিষদে হুমকি দিয়ে আসে। এর সূত্র ধরে রাত সাড়ে ১০ টায়  নাটমুরা পাড়া এলাকার একটি চায়ের দোকানের সামনে রিক্সাচালক আবু তাহেরকে চেয়ারম্যানের সমর্থক বলে উপর্যপুরি ছুরিকাঘাত করে। শেষ খবর পাওয়া পর্যন্ত আহত আবু তাহের চমেক হাসপাতালে কৃত্রিম শ্বাস-প্রশ্বাস নিয়ে মৃত্যুর সাথে পাঞ্জা লড়ছে। উলে¬খ্য যে, উক্ত জামাল উদ্দীন বিজিবির সোর্স পরিচয় দিয়ে দীর্ঘদিন ধরে বিভিন্ন জন থেকে চাঁদাবাজি, ইয়াবার ব্যবসা, মিয়ানমারে অবৈধভাবে চুলপাচার, সন্ত্রাসী কর্মকান্ড চালিয়ে আসছে। তার এ অপরাধমূলক কর্মকান্ডে ইন্দন দিয়ে আসছে তার পরিবার ও কিছু প্রভাবশালী মহল।  এব্যাপারে স্থানীয় চেয়ারম্যান মীর কাশেম  জানান, অভিযুক্ত জামাল উদ্দিন দীর্ঘদিন ধরে এলাকার মানুষকে বিভিন্ন ভাবে অত্যাচার, নির্যাতন করে আসছে। আমি তার এ রকম অপরাধমূলক কর্মকান্ডের তীব্র নিন্দা জানায় এবং প্রশাসনের কাছে তার শাস্তি কামনা করছি।